CPF ควัก 962 ลบ. เทคโอเวอร์ “CP Foods (UK)- The Foodfellas” หวังขยายช่องทางขายตลาดยุโรป
CPF ควัก 962 ลบ. เทคโอเวอร์ "CP Foods (UK)- The Foodfellas" หวังขยายช่องทางขายตลาดยุโรป
22 ต.ค. 2561

บริษัท เจริญโภคภัณฑ์อาหาร จำกัด (มหาชน) หรือ CPF ระบุว่า เมื่อวันที่ 19 ต.ค.ที่ผ่านมา CPF Europe S.A. (CPF EU) และ CP Foods (UK) Ltd. (CPF UK) ซึ่งเป็นบริษัทย่อยทางอ้อมของ CPF ได้เข้าทำสัญญาซื้อหุ้นสามัญส่วนที่เหลือทั้งหมดในบริษัทย่อย 2 แห่ง มูลค่ารวมประมาณ 962 ล้านบาท
โดยแบ่งเป็น การเข้าซื้อหุ้นสามัญส่วนที่เหลือทั้งหมดจำนวน 42.48% ใน CP Foods (UK) Ltd.  ซึ่งประกอบธุรกิจนำเข้าและจัดจำหน่ายอาหารแปรรูปจากเนื้อสัตว์และอาหารสำเร็จรูป ของ CPF EU คิดเป็นมูลค่า 11.2 ล้านปอนด์ หรือราว 481 ล้านบาท
ส่วนการเข้าซื้อหุ้นสามัญส่วนที่เหลือทั้งหมดจำนวน 40% ใน The Foodfellas Ltd. (FF) ซึ่งประกอบธุรกิจนำเข้าและจัดจำหน่ายวัตถุดิบและผลิตภัณฑ์อาหาร ของ CPF UK คิดเป็นมูลค่า 11.2 ล้านปอนด์ หรือราว 481 ล้านบาท
ทั้งนี้ ภายหลังจากการเข้าทำรายการดังกล่าวเสร็จสมบูรณ์ กลุ่ม CPF จะมีสัดส่วนการถือหุ้น 100% ใน CPF UK และ FF ซึ่งจะช่วยให้การขยายเครือข่ายการขายในตลาดยุโรป และการบริหารจัดการเป็นไปอย่างมีประสิทธิภาพและประสิทธิผลมากยิ่งขึ้น